Zdravo.
Ja osmišljavam igračke.
Sanjajući da stvorim igračke koje nikada nisu postojale,
pre devet godina sam počeo da radim u jednoj kompaniji igračaka.
Kada sam počeo da radim tamo,
svom šefu sam svaki dan predlagao nove ideje.
Međutim, moj šef me je uvek pitao
da li imam podatke koji će dokazati da će se proizvod prodavati,
i rekao mi da razmišljam o razvoju proizvoda nakon analize tržišnih podataka.
Podaci, podaci, podaci.
I tako sam ja analizirao tržišne podatke pre razmišljanja o proizvodu.
Međutim, u tom trenutku ništa novo mi nije padalo na pamet.
(Smeh)
Moje ideje nisu bile originalne.
Nisu mi dolazile nove ideje i umorio sam se od razmišljanja.
Bilo je toliko teško da sam postao ovako mršav.
(Smeh)
Istina je. (Aplauz)
Svi ste vi verovatno imali slična iskustva i isto se ovako osećali.
Šef vam je pravio teškoće. Podaci su bili teški.
Smučilo vam se od razmišljanja.
Ja sada odbacujem podatke.
Moj je san da stvaram nove igračke.
I sada, umesto podataka,
koristim igru koja se zove Širitori kako bih došao do novih ideja.
Želim da danas predstavim ovaj metod.
Šta je Širitori?
Uzmite, na primer, jabuku, slona ili trubu.
To je igra gde naizmenično govorite reči
koje počinju na zadnje slovo prethodne reči.
Isto je i na japanskom i na engleskom.
Možete da igrate Širitori kako god želite:
„neko, kora, raibu, buraši,” itd, itd. [Mačka, kola, koncert, četka]
Mnogo uobičajenih reči će se izređati.
Terate te reči da se vežu za ono o čemu želite da mislite i oblikujete ideje.
U mom slučaju, na primer, pošto ja želim da razmišljam o igračkama,
kakva bi mogla da bude igračka mačka?
Mačka koja se spušta nakon izvođenja salta sa nekog visokog mesta?
Šta mislite o igrački sa kolom?
Pištolj igračka kojim pucate u kolu i skvasite nekoga do kože?
(Smeh)
Smešne ideje su u redu. Ključno je da samo naviru.
Što više ideja smislite, zagarantovano je da ćete doći na nekoliko dobrih ideja.
Četka, na primer. Možemo li od četkice za zube napraviti igračku?
Možemo spojiti četkicu za zube sa gitarom i -
(Zvuci muzike) -
dobiti igračku sa kojom se možete igrati dok perete zube.
(Smeh) (Aplauz)
Deca koja ne vole da peru zube možda to i zavole.
Možemo li napraviti igračku od šešira?
Kako bi bilo nešto poput igre ruleta, gde jedan za drugim stavljate šešir,
i zatim, kad neko stavi šešir, strašni vanzemaljac izbije iz vrha
i vrisne „Aaa!”
Pitam se da li bi bilo potražnje za ovim na zabavama?
Počeće da naviru ideje koje nisu navirale dok ste zurili u podatke.
Zapravo, kada se ovaj mehurasti omot kojim se pakuju osetljivi predmeti
poveže sa igračkom, dobijemo Mugen puc puca,
igračku na kojoj možete pucati mehuriće koliko vam volja.
Postala je veliki hit kad je stigla u prodavnice.
Podaci nisu imali ništa sa tim uspehom.
Iako je to samo pucanje mehurića,
odličan je način da se ubije vreme,
tako da vas molim da danas proširite reč
između sebe i igrate se sa ovom igračkom.
(Aplauz)
U svakom slučaju, nastave da vam dolaze beskorisne ideje.
Smislite svi mnogo sitnih ideja.
Ako zasnivate svoje ideje na analizi podataka i znate na šta ciljate,
uložićete previše truda
i nećete moći osmisliti nove ideje.
Čak i kad znate šta vam je cilj,
razmišljajte o idejama slobodno, kao kada biste igrali pikado sa zatvorenim očima.
Ako uradite ovo, sigurno ćete pogoditi negde blizu centra.
Barem će jedna strelica pogoditi.
To je ta koju treba da izaberete.
Ako to uradite, ideja će biti u potražnji
i štaviše, biće potpuno nova.
Tako ja razmišljam o novim idejama.
To ne mora da bude Širitori; postoji mnogo drugih metoda.
Samo treba da birate reči nasumično.
Možete da listate rečnik i da birate reči nasumično.
Na primer, možete da nađete dva nasumična slova i sakupite rezultate
ili da odete u prodavnicu i povežete imena proizvoda
sa onim o čemu želite da razmišljate.
Svrha je da sakupljate nasumične reči,
a ne podatke iz kategorije o kojoj razmišljate.
Ako to uradite, vi ćete sakupiti sastojke za udruživanje ideja
i obrazovati veze koje će proizvesti mnogo ideja.
Najveća prednost ovog metoda jeste neprestani tok slika.
Slika prethodne reči ostaje sa vama
jer smišljate reči jednu za drugom.
Ta slika će automatski biti povezana sa narednim rečima.
Nesvesno, koncert će biti povezan sa četkom
a igra ruleta će biti povezana sa šeširom.
Nećete to ni primetiti.
Možete doći na ideje o kojima inače ne biste razmišljali.
Ovaj metod, naravno, nije samo za igračke.
Možete da sakupljate ideje za knjige, aplikacije, događaje,
i mnoge druge projekte. Nadam se da ćete svi isprobati ovaj metod.
Postoje budućnosti koje su stvorene na podacima.
Međutim, koristeći ovu luckastu igru zvanu Širitori,
radujem se uzbudljivoj budućnosti koju ćete vi stvoriti,
budućnosti koju ne možete ni da zamislite.
Hvala vam puno.
(Aplauz)